text: Foto de família de l'alcaldessa de Valls, Dolors Farré, amb els nous padrins i padrines de l'orgue de Valls COMISSIÓ CIUTADANA ORGUE DE VALLS
  Dissabte passat, i amb motiu de la proximitat de la festivitat de la Candela, la nau de l'església de Sant Joan va acollir una nova entrega de diplomes als padrins i padrines de l'orgue de Valls, que serà una realitat ben aviat, -més concretament el 20 de desembre d'aquest any-, i després de cinc anys intensos de campanya de recuperació i mecenatge.
  Com ja és habitual, els padrins i padrines van recollir el seu diploma acreditatiu, acompanyat d'un tub que simula els tubs que conformaran el futur instrument. Durant l'acte, que va acabar amb una fotografia de grup a l'altar major, el rector i president de la Comissió ciutadana de l'orgue de Valls, Joan Àguila, va agrair la implicació i col·laboració de tots els presents i del conjunt d'entitats, associacions, empreses i particulars que s'ha adherit a la campanya des dels seus inicis, i que son els qui faran possible que l'orgue de la ciutat sigui ben aviat una realitat.
  Aquest és el quart lliurament de diplomes a padrins, acte que sempre s'ha organitzat coincidint amb les festivitats de Sant Joan i la Mare de Déu de la Candela, dues dates significatives del calendari festiu vallenc. De fet, a data d'avui, l'orgue ja compta amb més de 300 padrins i padrines.
  La Comissió ciutadana de l'orgue de Valls fa un balanç positiu de la campanya de subscripcions populars i anima a tots els qui encara no s'hi han adherit a fer-ho. Les aportacions avancen a bon ritme, i ja només manquen 30.000€ per completar el finançament total del projecte, que ha comptat també amb el suport de l'Ajuntament de Valls i la Diputació de Tarragona.